Beroepsgemeenskap: Resep vir vergenoegdheid in die werkplek - Solidariteit WêreldSolidariteit Wêreld
Tuis › Nuuskantoor › Beroepsgemeenskap: Resep vir vergenoegdheid in die werkplek
Beroepsgemeenskap: Resep vir vergenoegdheid in die werkplek
Donderdag | 03 Junie | 2021
Werksekerheid, 'n goeie werk en roepingsgedrewe passie. Jy wil seker wees dat jy jou werk sal kan behou ondanks moeilike ekonomiese omstandighede en rassekwotas wat jou aanstelling mag bedreig. Jy wil 'n goeie werk hê omdat jy vir jou en jou gesin wil kan sorg; en jy wil jou roeping in jou werkplek kan uitleef sodat jy nie net elke dag jou werk doen omdat jy 'n werk moet doen nie, maar omdat jy werklik weet dat jy 'n verskil maak en jou passie deur jou werk kan uitlééf.
Dit is ook die bestanddele van 'n suksesvolle beroepsgemeenskap waar mense in hul beroepe gebonde kan voel deur mekaar in 'n groter beroepsgemeenskap te bemagtig om die beste weergawe van hulself te wees en daardie beroep vir jongmense te help oopbreek. Dit is 'n beroepsgemeenskap wat saam leer, saam werk en saam bou.
Die Gilde binne die beroep as maatskaplike werker
Maatskaplike werk is een van die beroepe waar die maatskaplike werker verplig word om aan 'n statutêre liggaam te behoort. Dit is ongelukkig ook 'n beroep wat baie kritiek ontvang en feitlik geen erkenning nie. Binne die beroepsgildegemeenskap skep ons vir die maatskaplike werkers ruimte waar ons as waghond vir die beroep opstaan teen onbillike wetswysigings, ons bou netwerke en ons versterk en verbeter die beroep met voortgesette opleiding en beroepspesifieke inligting.
Die Maatskaplikewerkersgilde het in 2020 namens sy lede in die beroep vorentoe getree en baie sterk standpunt ingeneem teen kwessies soos die voedingsregulasies tydens die Covid-19-inperking, die heropening van kleuterskole waar ons die hofsaak teen die Departement van Maatskaplike Ontwikkeling gewen het, voorgestelde wysigings aan die Kinderwet asook voorgestelde wysigings aan ondersteuningsdienste vir slagoffers.
In 2021 tree die Gilde vorentoe en bied aan sy lede gratis opleiding vir Voortgesette Professionele Ontwikkeling (VPO) aan. Die Gilde doen ook 'n voorlegging aan die Parlementêre Komitee rakende die Kinderwetswysigings en spesifiek die wysigings wat beroepe in die aannemingsproses raak. Die Gilde lewer ook kritiek teen die ledegeldverhogings wat deur die Raad vir Maatskaplike Diensprofessies ingestel is en monitor die verhogingsproses deurlopend.
Die Gilde binne die administratiewe beroepe
Kantoorpraktisyns is die juwele van elke organisasie. Sonder hulle staan alles stil. 'n Maatskappy kan eenvoudig nie funksioneer sonder sy administratiewe steunpilare nie.
Die Kantoorpraktisynsgilde is 'n Afrikaanse beroepsgemeenskap wat aan die kantoorpraktisyns die nodige erkenning wil gee wat hulle verdien. Om hierdie rede het die Gilde in 2021 vir die derde agtereenvolgende jaar die Kantoorkampioen-toekennings gemaak wat die administratiewe steunpilare in die werkplek vereer vir die bydrae wat hulle lewer.
Hierdie beroepsgemeenskap is bykans 10 000 lede sterk en het 'n passievolle en toegewyde adviesraad wat die belange van die administratiewe beampte verteenwoordig. Die kantoorpraktisyn is so sterk soos haar beroepsgemeenskap en daarom bemagtig ons haar ook met voortgesette leer deur ons opleidingsvennoot S-leer.
Die Gilde binne die Kommunikasie- en Bemarkingsberoepe
Die mag en krag van kommunikasiepraktisyns, bemarkers, ontwerpers en joernaliste se idees, kreatiwiteit en ontwerpe word heeltemal onderskat. Maatskappye kry erkenning vir hul branding, veldtogte, verkoopsyfers, ens, maar daar is gewoonlik 'n kommunikasiepraktisyn, ontwerper of verkoopspersoon in die agtergrond wat dit laat realiseer. Aangesien die primêre doel van 'n gilde is om 'n Afrikaanse beroepsgemeenskap van saam werk en saam doen te skep waarbinne enigiemand binne hul beroep geborge kan voel, wil ons hierdie kreatiewe beroepe se talente verder ontwikkel, hul roeping aanwakker en hul passie aanvuur.
Die Gilde het daarom 'n mentorskapprogram vir jongmense in samewerking met Solidariteit Jeug begin om te verseker dat jongmense van die begin van hul loopbaan af die beste leiding en advies binne hierdie beroepe kan kry. Ons het ook pasmaak opleidingsvideo's ontwikkel vir die besige, sperdatumgedrewe individu om hul kreatiewe kommunikasievaardighede en behoeftes aan te vul sonder om te veel tyd te verloor.
Die Gilde bied ook jaarliks die Gonsfees aan waar mense in hierdie beroepe kan skouers skuur met bekendes in die beroep en hul netwerke kan uitbrei. Tydens hierdie geleentheid word die wenners van die #GoeieGons-toekennings ook aangewys.
As Solidariteit-lid het jy toegang tot hierdie beroepsgildes. Vir meer inligting oor enige van bogenoemde projekte of gildes, kontak ons vandag by kreatief@solidariteit.co.za